Kvikmyndafréttir

Tony Soprano lítur til baka

Nú þegar verið er að gera síðustu þættina af The Sopranos eftir tæplega tveggja ára hlé er margs að minnast og þá ekki síst fyrir James Gandolfini, en hann gerði Tony Soprano að einni þekktustu persónu sjónvarpssögunnar: „Þetta hefur verið ótrúlegur tími fyrir mig og aðra sem hafa leikið í seríunni frá upphafi. Við vorum öll tiltölulega óþekkt, fyrir utan Lorraine Bracco, sem átti að baki stór hlutverk í kvikmyndum, og segja má að The Sopranos hafi verið stór hluti af lífi okkar og kennt okkur hvað það er sem skiptir máli í lífinu. Nú þegar endirinn nálgast þá erum við öll tilbúin að taka því, en minningin lifir að eilífu.“ Síðasta þáttaröðin af The Sopranos verður í tveimur hlutum. Tólf þættir verða sýndir á þessu ári og hefjast sýningar í mars í Bandaríkjunum og sýningar á síðustu átta þáttunum í janúar 2007.

Brad Pitt leikur Jesse James

Brad Pitt hefur verið á milli tannanna á heimspressunni síðustu mánuðina og það ekki af góðu. Flestir hafa tekið málstað Jennifer Anniston eftir að Pitt yfirgaf hana vegna Angelinu

Jolie, sem hann á nú von á barni með. Hvort þetta hefur einhver áhrif á vinsældir hans sem kvikmyndaleikara kemur í ljós þegar The Assassination of Jesse James by the Coward Robert Ford verður frumsýnd en í henni leikur hann skúrkinn og þjóðsagnapersónuna Jesse James. Nafn myndarinnar er sérstakt svo ekki sé meira sagt, líkara setningu í meginmáli en áherslutexta eins og nöfn kvikmynda yfirleitt eru. Í myndinni er sagt frá því þegar Jesse James er að ráðgera næsta stórrán sitt og um leið að verjast „vinum“ sínum, sem eru tilbúnir að drepa hann eða afhenda hann yfirvöldum vegna þess hversu há fjárupphæð er sett til höfuðs honum. Auk Pitts leika í myndinni Casey Affleck, Sam Shepard, Mary-Louise Parker, Jeremy Renner og Sam Rockwell.

Marie Antoinette

Sofia Coppola hefur fetað dyggilega í fótspor föður síns Francis og er einn eftirtektarverðasti kvikmyndaleikstjórinn í dag. Hún á tvær frábærar myndir að baki, The Virgin Soldiers og Lost in Translation. Um mitt ár verður þriðja kvikmynd hennar frumsýnd, Marie Antoinette, sem byggð er á viðburðaríkri ævi Frakklandsdrottningar. Sofia Coppola skrifar handritið og er það lauslega byggt á ævisögunni, The Journey, eftir Antoniu Fraser. Sjálf segir Sofia að í mynd sinni sé sögð saga um stúlku frá Vín sem nítján ára gömul, árið 1774, verður drottning Frakklands. Coppola fékk meðal annars leyfi til að kvikmynda í Versölum. Með hlutverk Marie Antoinette fer Kirsten Dunst, sem einnig lék aðalhlutverkið í The Virgin Soldiers.

Í fótspor Gretu Garbo

Greta Garbo er ein stærsta kvikmyndastjarna sögunnar og ríkir mikil dulúð yfir lífi hennar. Ekki hefur verið mikið um endurgerðir á myndum hennar enda má segja að efniviður flestra sé ekki beinlínis nútímalegur. Það er svo ekki fyrir hvern sem er að feta í fótspor Garbo. Naomi Watts er skær stjarna í dag og í The Painted Veil, sem frumsýnd verður síðar á árinu, fer hún með hlutverk sem Greta Garbo lék í samnefndri kvikmynd árið 1934. Gerist myndin í Hong Kong og segir frá konu sem á í ástarsambandi við stjórnmálamann framhjá eiginmanni sínum. Lífsviðhorf hennar breytist til muna þegar hún heimsækir svæði þar sem kólera hefur geisað. Edward Norton leikur eiginmanninn og Liev Schreiber elskhugann, en þau hrifust hvort af öðru og hafa verið saman síðan.

Ungar og ríkar

Íslendingar hafa verið blessunarlega lausir við að þurfa að fylgjast með Olsentvíburunum, sem voru vinsælar barnastjörnur í bandaríska sjónvarpinu og hafa efnast vel á nokkrum

árum. Þær Mary-Kate og Ashley eru í dag í hópi þeirra ríku ungmenna sem eru áberandi í samkvæmislífinu og vinsælar í glanstímaritum. Vel hefur verið haldið um peningamálin hjá þein sem má sjá af þeirri staðreynd að þær trónuðu efstar á blaði þegar birtur var listi í fjármálatímaritinu Forbes yfir þau bandarísku ungmenni undir 25 ára sem höfðu mestar tekjur á síðasta ári. Voru þær 21 milljónir dollarar eða 1,3 milljarður íslenskra króna. Ekki er samt vitað að stúlkurnar hafi gert neitt frá því að þær léku í kvikmyndinni New York Minute, sem öllum er gleymd, þótt ekki sé hún nema tveggja ára gömul. Önnur tvíburanna, Mary-Kate, lenti í efsta sæti á öðrum lista sem ekki er eins eftirsóknarvert. Varð hún ofarlega á lista yfir verst klæddu konurnar vestan hafs.